فتحعلی خان یالنیز قونشو تورپاقلاری بیرلشدیرمکله کیفایتلنمک نیتینده دئییلدی. بوتون جنوبی آذربایجانی و ایرانین بعضی یئرلرینی اله کئچیرمک ده اونون پلانلارینا داخیل ایدی. ایراندان گلن بیر چوخ سیاسی خادیملره قوبا خانی‌نین ساراییندا سیغیناجاق وئریلیردی. او جومله‌دن اؤزونو ۲. تهماسیبین اوغلو سلیمان میرزه آدلاندیران بیر نفر ده قوبا خانی‌نین سارایینا پناه گتیرمیشدی. میخایل مارکووون هشترخان قوبئرناتورونا وئردیگی معلوماتدا دئییلیردی: «سلیمان میرزه بئشینجی ایلدیر کی، آتاسی تهماسیبین دؤرد حیات یولداشی ایله بیرلیکده قوبادادیر. اونون آتاسی ۲. تهماسیب نادر شاهین اوغلو رضاقولو میرزه طرفیندن خوراسان ایالتی‌نین سبزوار شهرینده اؤلدورولموشدور. قوبالی حسینعلی خان سلیمان میرزه‌نی مازانداراندان اؤز یانینا گؤتورموشدو». گئنئرال-مایور فراوندورف چئرکاسوو و یوسوپ قاسمووون سؤزلرینه اساسلاناراق روس سارایینا عئینی مضمونلو معلومات وئریردی. «سلیمان میرزه»-‌نین روس ساراییندا ایکی مکتوبو مؤوجوددور، مکتوبلاردان سلیمان میرزه‌نین ایران تاختینا ایدیعا ائتدیگی آیدینلاشیر.